CELEX: 62011CN0533
Language: el
Date: 2011-10-19 00:00:00
Title: Υπόθεση C-533/11: Προσφυγή της 19ης Οκτωβρίου 2011 — Ευρωπαϊκή Επιτροπή κατά Βασιλείου του Βελγίου

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/29
            
         
      Προσφυγή της 19ης Οκτωβρίου 2011 — Ευρωπαϊκή Επιτροπή κατά Βασιλείου του Βελγίου
      (Υπόθεση C-533/11)
      (2012/C 25/51)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: S. Pardo Quintillán και Α. Μαργέλης,)
      
         Καθού: Βασίλειο του Βελγίου
      
         Αιτήματα της προσφεύγουσας
      
      
                  —
               
               
                  να διαπιστωθεί ότι το Βασίλειο του Βελγίου, μη λαμβάνοντας όλα τα αναγκαία μέτρα για την εκτέλεση της αποφάσεως την οποία εξέδωσε το Δικαστήριο στις 4 Ιουλίου 2004, στην υπόθεση C-27/03, παρέβη τις υποχρεώσεις που υπέχει από το άρθρο 260, πρώτο εδάφιο, της Συνθήκης για τη Λειτουργία της Ευρωπαϊκής Ένωσης,
               
            
                  —
               
               
                  να υποχρεώσει το Βασίλειο του Βελγίου να καταβάλει στην Επιτροπή την προταθείσα χρηματική ποινή, ύψους 55 836 ευρώ ανά ημέρα καθυστερήσεως ως προς την εκτέλεση της αποφάσεως που εκδόθηκε στις 4 Ιουλίου 2004 στην υπόθεση C-27/03, από την ημερομηνία κατά την οποία θα δημοσιευθεί η απόφαση στην υπό κρίση υπόθεση μέχρι την ημερομηνία εκτελέσεως της αποφάσεως που εκδόθηκε στην υπόθεση C-27/03,
               
            
                  —
               
               
                  να υποχρεώσει το Βασίλειο του Βελγίου να καταβάλει στην Επιτροπή το ημερήσιο κατ’ αποκοπήν ποσό των 6 204 ευρώ από την ημερομηνία της δημοσιεύσεως της αποφάσεως της 4ης Ιουλίου 2004 στην υπόθεση C-27/03 μέχρι την ημερομηνία εκδόσεως της αποφάσεως στην υπό κρίση υπόθεση ή μέχρι την ημερομηνία εκτελέσεως της αποφάσεως που εκδόθηκε στην υπόθεση C-27/03,
               
            
                  —
               
               
                  να καταδικάσει το Βασίλειο του Βελγίου στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής της, η Επιτροπή προβάλλει ότι, όσον αφορά τον οικισμό των Βρυξελλών, καθώς και 6 επιπλέον οικισμούς με ισοδύναμο πληθυσμό (ι.π.) άνω των 10 000 στην Περιφέρεια της Βαλλωνίας, τα δίκτυα αποχετεύσεως αστικών λυμάτων εξακολουθούν μέχρι σήμερα να μην είναι σύμφωνα με τις απαιτήσεις του άρθρου 3, παράγραφος 1, της οδηγίας 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (1).
      Επιπλέον, όσον αφορά τον οικισμό της Περιφέρειας των Βρυξελλών, έναν οικισμό της Περιφέρειας της Φλάνδρας με ι.π. άνω των 10 000 και 19 οικισμούς της Περιφέρειας της Βαλλωνίας με ι.π. άνω των 10 000, τα συστήματα επεξεργασίας των υδάτων αυτών τα οποία απορρίπτονται σε ευαίσθητες ζώνες δεν ανταποκρίνονται μέχρι σήμερα στις απαιτήσεις του άρθρου 5, παράγραφοι 2 και 3, της οδηγίας 91/271/ΕΟΚ.
      Η Επιτροπή συνάγει εντεύθεν ότι το Βέλγιο δεν έχει θεσπίσει μέχρι σήμερα τις αναγκαίες διατάξεις για την πλήρη εφαρμογή της αποφάσεως του Δικαστηρίου της 8ης Ιουλίου 2004.
      
         (1)  ΕΕ L 135, σ. 40.